פיטר סילבסטר (1734–1808)

פיטר סילבסטר (באנגלית: Peter Silvester; 1734 – 15 באוקטובר 1808) היה פוליטיקאי אמריקאי, שכיהן כחבר בית הנבחרים של ארצות הברית מטעם מדינת ניו יורק, וכן עורך דין בולט בעיירה קינדרהוק. הוא שימש מנטור למרטין ואן ביורן, נשיא ארצות הברית השמיני, והיה סבו של חבר הקונגרס מניו יורק .

 ביוגרפיה 
 ראשית חייו 
פיטר סילבסטר נולד בשנת 1734 בשלטר איילנד שבפרובינציית ניו יורק, סמוך לחופה המזרחי של לונג איילנד. ככל הנראה היה מצאצאיו של נתניאל סילבסטר (1610–1680), סוחר סוכר אנגלו־הולנדי והמתיישב האירופי הראשון של האי.

סילבסטר השלים לימודים קדם אקדמאיים, למד משפטים, הוסמך לעריכת דין בשנת 1763 ועסק במקצוע באולבני. הוא היה בעל עבדים.

 קריירה 
בשנת 1763 החל לעבוד כעורך דינו של סר ויליאם ג'ונסון (1715–1774) באולבני. ג'ונסון פיקד על כוחות האינדיאנים של ברית האירוקוי ועל מיליציות קולוניאליות מניו יורק במהלך מלחמת הצרפתים והאינדיאנים, הזירה הצפון־אמריקאית של מלחמת שבע השנים. תפקידו בניצחון הבריטי בקרב לייק ג'ורג' בשנת 1755 הקנה לו תואר ברונט, וכיבוש פורט ניאגרה מידי הצרפתים בשנת 1759 הביא לו פרסום נוסף. משנת 1756 ועד מותו שימש ג'ונסון כממונה הבריטי על ענייני האינדיאנים במחוז הצפוני. במכתביו לג'ונסון כתב סילבסטר כי נפגש עם וית'ם מארש בנוגע לעוולות שביצעו אינדיאנים, ולאחר מכן מונה ל'פקיד השלום'.

בשנת 1767 עבר לאחוזת ואן סכאאק בקינדרהוק והחל לעסוק בעריכת דין כעורך הדין הראשון במקום. בין תלמידי המשפטים שלמדו במשרדו נמנו פיטר ואן סכאאק, בנו פרנסיס סילבסטר, ומרטין ואן ביורן, שלימים היה לנשיא ארצות הברית השמיני.

ואן ביורן החל את הכשרתו המשפטית אצל סילבסטר ובנו פרנסיס בשנת 1796, עוד בטרם מלאו לו 14 שנים. בתחילת דרכו הופיע בלבוש פשוט ומרושל, והיה זה סילבסטר ומשפחתו שהציעו לו לשפר את סיכוייו המקצועיים באמצעות הופעה מטופחת ואופנתית. ואן ביורן אימץ את עצתם ועיצב את לבושו, הופעתו והתנהלותו הציבורית בדמותם. לאחר שש שנות חניכות, המליצו לו סילבסטר הבכור והפוליטיקאי הדמוקרטי־רפובליקני ג'ון פיטר ואן נס להשלים את לימודיו אצל עורך דין המזוהה עם מפלגתו, והוא עשה כן במשרדו של ויליאם פ. ואן נס בניו יורק.

 מלחמת העצמאות האמריקאית 
במהלך מלחמת העצמאות האמריקאית (1775–1783) תמך סילבסטר בצד הפטריוטי ומילא שורה של תפקידים בניו יורק, בהם חבר מועצת העיר אולבני בשנת 1772, חבר 'ועדת הביטחון' בשנת 1774, וחבר בקונגרסים הפרובינציאליים הראשון והשני בשנים 1775 ו־1776. משפחת רעייתו, משפחת ואן סכאאק, נטתה ללויאליסטים, ויש היסטוריונים הסבורים כי קשרים אלה השפיעו על צמצום מעורבותו בהמשך המהפכה.

 שירות ציבורי 
בשנת 1786 מונה לשופט בבית הדין של תביעות אזרחיות במחוז קולומביה, ניו יורק, וכיהן בתפקיד עד 1789. בין השנים 1787 ל־1808 היה חבר מועצת הנאמנים של אוניברסיטת ניו יורק.

בשנים 1787–1788 כיהן כחבר האספה המדינתית של ניו יורק מטעם מחוז קולומביה, בשנה הראשונה שבה יוצג המחוז. לאחר מכן נבחר לקונגרסים הראשון והשני כנציג פדרליסטי תומך הממשל, וכיהן בבית הנבחרים של ארצות הברית מ־4 במרץ 1789 ועד 3 במרץ 1793.

לאחר כהונתו בקונגרס נבחר לסנאט של מדינת ניו יורק לתקופה של ארבע שנים (1796–1800). בהמשך חזר וכיהן כחבר האספה המדינתית בשנים 1803–1806, ולאחר מכן פרש מן החיים הציבוריים.

 חיים אישיים 
ב־16 באוגוסט 1764 נישא ליאנטיה 'ג'יין' ואן סכאאק, בתם של קורנליוס ואן סכאאק ולידיה ואן דייק, בעלי אחוזה גדולה בקינדרהוק. נכדם היה , שכיהן אף הוא כחבר בית הנבחרים של ארצות הברית.

סילבסטר שימש כגבאי בכנסיית סנט פיטרס באולבני בשנת 1773, והיה רשום כחבר מועצת הכנסייה בכתב הזיכיון שלה, שהוענק על ידי המלך ג'ורג' השלישי בשנת 1769.

 מותו והנצחתו 
סילבסטר התגורר בקינדרהוק, שם נפטר ב־15 באוקטובר 1808, בגיל כ־74. הוא נקבר בבית העלמין הישן של משפחת ואן סכאאק, שמעליו נבנו לימים הכנסייה ובית העלמין של הקהילה ההולנדית־הרפורמית של קינדרהוק. מיקומו המדויק של קברו אינו ידוע.

במהלך מלחמת העולם השנייה נקראה על שמו אוניית סוחר אמריקאית, 'SS Peter Silvester', שהייתה בשירות בין השנים 1942 ל־1945.

 קישורים חיצוניים 



קטגוריה:אמריקאים ילידי מדינת ניו יורק
קטגוריה:אמריקאים ממוצא הולנדי
קטגוריה:חברי בית הנבחרים של ארצות הברית ממדינת ניו יורק
קטגוריה:אמריקאים שנולדו ב-1734
קטגוריה:אמריקאים שנפטרו ב-1808